โครงสร้างรายได้ของ KBANK มาจากอะไรบ้าง
โครงสร้างรายได้ของ KBANK มาจากรายได้ดอกเบี้ยสุทธิประมาณ 60% ค่าธรรมเนียมประมาณ 25% รายได้สุทธิจากการรับประกันภัยประมาณ 10% และกำไรจากการแลกเปลี่ยนเงินตราประมาณ 5% KBANK ไม่ได้มีรายได้จากการเป็นธนาคารพาณิชย์ 100% แต่มีบริษัทในเครือที่เกี่ยวข้องด้วย เช่น บริษัทจัดการกองทุน บริษัทหลักทรัพย์ ศูนย์วิจัย บริษัทลีสซิ่ง บริษัทบริหารสินทรัพย์ และบริษัทประกัน

ในปี 2558 KBANK มีเงินรับฝากกินส่วนแบ่งตลาดประมาณ 14.21% มีเงินปล่อยสินเชื่อสุทธิกินส่วนแบ่งการตลาดประมาณ 13.55% โดยมีส่วนแบ่งการตลาดเป็นอันดับ 4 ของประเทศ รองลงมาจากธนาคารกรุงไทย ธนาคารกรุงเทพ และธนาคารไทยพาณิชย์ ตามลำดับ เทียบระหว่างปี 2557 และปี 2558 จำนวนสาขาธนาคาร จำนวนตู้ ATM จำนวนตู้ CDM จำนวนตู้ PUM จำนวนศูนย์แลกเปลี่ยนเงินตราลดลง ในขณะที่ศูนย์บริการลูกค้า the wisdom เพิ่มขึ้น

อัตราส่วนรายได้ดอกเบี้ยสุทธิ (NIM; net interest margin) ของธนาคารกสิกรไทยอยู่ที่ 3.81 ในขณะที่ธนาคารกรุงไทย ธนาคารกรุงเทพ และธนาคารไทยพาณิชย์อยู่ที่ 2.78 2.25 และ 3.22 ตามลำดับ เมื่อเปรียบเทียบโครงสร้างเงินฝากของธนาคารกสิกรไทย ธนาคารกรุงไทย ธนาคารกรุงเทพ และธนาคารไทยพาณิชย์ โดยพิจารณาจำนวนเงินฝากออมทรัพย์ธรรมดาและเงินฝากกระแสรายวันต่อจำนวนเงินฝากรวม (CASA; current and saving account to total deposit) พบว่า ธนาคารกสิกรไทยมี CASA สูงเป็นอันดับหนึ่ง โดยมีธนาคารไทยพาณิชย์ ธนาคารกรุงไทย และธนาคารกรุงเทพ ไล่น้อยลงมาตามลำดับ

เมื่อเปรียบเทียบโครงสร้างสินเชื่อของธนาคารกสิกรไทย ธนาคารกรุงไทย ธนาคารกรุงเทพ และธนาคารไทยพาณิชย์ พบว่า ธนาคารกรุงไทยมีสัดส่วนสินเชื่อภาครัฐสูงที่สุด ธนาคารกรุงเทพมีสัดส่วนสินเชื่อบริษัทขนาดใหญ่และบริษัทต่างประเทศสูงที่สุด ธนาคารพาณิชย์มีสัดส่วนสินเชื่อส่วนบุคคลสูงที่สุด และธนาคารกสิกรไทยมีสัดส่วนสินเชื่อผู้ประกอบการรายย่อย (SMEs) สูงที่สุด

เมื่อเปรียบเทียบความเสี่ยงด้านสภาพคล่อง (liquidity risk) ของธนาคารกสิกรไทย ธนาคารกรุงไทย ธนาคารกรุงเทพ และธนาคารไทยพาณิชย์ โดยพิจารณาจากอัตราส่วนสินเชื่อต่อเงินฝาก (L/D ratio; loan to deposit ratio) พบว่า ธนาคารกรุงเทพมีค่าน้อยที่สุดเป็นอันดับหนึ่ง โดยมีธนาคารกรุงไทย ธนาคารกสิกรไทย และธนาคารไทยพาณิชย์เพิ่มมากขึ้นตามลำดับ
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน